# Luther Burden

Luther D. "Ticky" Burden (Haines City, Florida, 28 de febrer de 1953-Winston-Salem, Carolina del Nord, 29 d'octubre de 2015) va ser un jugador de bàsquet estatunidenc que va jugar durant una temporada en l'ABA i dues més en l'NBA. Amb 1,88 metres d'alçada, ho feia en la posició d'escorta.

## Trajectòria esportiva
### Universitat

Va jugar durant tres temporades amb els Utes de la Universitat de Utah, en les quals va tenir una mitjana de 22,4 punts i 4,2 rebots per partit. En el total de la seva carrera va anotar 1.790 punts, la cinquena millor marca de la història dels Utes, anotant més del 50% dels seus llançaments a cistella. Té el rècord de la Western Athletic Conference de més tirs de camp anotats, amb 359. En 1975 va ser inclòs en el primer equip All-American d'Associated Press.

### Internacional

El 1974 va participar en els Mundials de Bàsquet celebrats a Puerto Rico amb la selecció dels Estats Units, on van aconseguir la medalla de bronze. Burden encara conserva el rècord de millor anotació en uns mundials d'un jugador de la seva selecció, amb 20,2 punts de mitjana en els 9 partits que va disputar. Va ser inclòs en el millor quintet del mundial.

### Professional

Va ser triat en la vint-i-sisena posició del Draft de l'NBA del 1975 amb els New York Knicks, i també amb Virginia Squires en la quarta ronda del draft de l'ABA, fitxant per aquests últims. En la seva primera temporada com a professional va ser titular indiscutible, sent el màxim anotador del seu equip amb 19,9 punts per partit, el dècim de tot el campionat, i inclòs en el millor quintet de rookies de l'ABA.
Després de la desaparició de l'ABA, va fitxar pels New York Knicks, l'equip que tenia els seus drets en l'NBA. Però en els Knicks es va trobar amb molta competència, sent suplent d'Earl Monroe i de Walt Frazier. En la seva primera temporada en la nova lliga va passar a tenir una mitjana de 5,7 punts i 1,0 assistències per partit. Va seguir una temporada més en l'equip, però només va arribar a disputar dos partits més, abans que les lesions li fessin deixar el bàsquet.

#### Estadístiques en l'NBA
##### Temporada regular

| Temporada | Edat | Equip | Lliga | P | MIN | TC | TCA | %TC | 3P | 3PA | %3P | TL | TLA | %TL | R.of. | R.DEF. | REB | ASIS | ROB | TAP | PER | FP | PTS |
| 1975-76 | 22 | Virginia | ABA | 71 | 30.7 | 7.9 | 17.6 | .450 | 0.1 | 0.5 | .222 | 4.0 | 5.2 | .767 | 1.5 | 1.3 | 2.8 | 1.8 | 1.5 | 0.1 | 2.5 | 2.6 | 19.9 |
| 1976-77 | 23 | N. York | NBA | 61 | 10.0 | 2.4 | 5.8 | .420 | | | | 0.8 | 1.4 | .600 | 0.4 | 0.7 | 1.1 | 1.0 | 0.8 | 0.0 | | 1.4 | 5.7 |
| 1977-78 | 24 | N. York | NBA | 2 | 7.5 | 0.5 | 1.0 | .500 | | | | 0.0 | 0.0 | | 0.0 | 0.0 | 0.0 | 0.5 | 0.5 | 0.0 | 0.0 | 0.5 | 1.0 |
| Total | | | TOTAL | 134 | 20.9 | 5.3 | 11.9 | .443 | 0.1 | 0.5 | .222 | 2.5 | 3.4 | .736 | 1.0 | 1.0 | 2.0 | 1.4 | 1.1 | 0.1 | 2.5 | 2.1 | 13.1 |
| | | | ABA | 71 | 30.7 | 7.9 | 17.6 | .450 | 0.1 | 0.5 | .222 | 4.0 | 5.2 | .767 | 1.5 | 1.3 | 2.8 | 1.8 | 1.5 | 0.1 | 2.5 | 2.6 | 19.9 |
| | | | NBA | 63 | 9.9 | 2.4 | 5.6 | .421 | | | | 0.8 | 1.3 | .600 | 0.4 | 0.6 | 1.0 | 1.0 | 0.8 | 0.0 | 0.0 | 1.4 | 5.5 |

## Vida personal

El 3 de juliol de 1980, Burden i altres tres homes van ser acusats de robar un banc a Hempstead, Long Island. Va ser delatat pels seus tres companys, i condemnat a una pena entre 6 i 18 anys de presó. Després de dos anys a la presó, un jutjat va decidir que no hi havia proves suficients per implicar-lo en el robatori, per la qual cosa va quedar en llibertat. Va viure a Winston-Salem, treballant en un grup de gestió financera, i va seguir relacionat amb el bàsquet entrenant equips escolars.

## Referències

* ↑ «Former Utah Star Luther 'Ticky' Burden Dies at 62» (en anglès). , 29-10-2015 [Consulta: 29 octubre 2015].
* ↑ thedraftreview.com Estadístiques de Burden en TDR, consultat el juliol de 2010
* 1 2 3 4 bleacherreport.com The Legend of "Ticky", consultat el juliol de 2010
* ↑ basketball-reference.com NCAA College Basketball AP All-America Teams, consultat el juliol de 2010
* ↑ usabasketball.com SEVENTH WORLD CHAMPIONSHIP -- 1974 Arxivat 2010-07-16 a Wayback Machine., consultat el juliol de 2010
* ↑ thedraftreview.com 1975 NBA Draft, consultat el juliol de 2010
* 1 2 prosportstransactions.com Luther Burden Transactions Arxivat 2016-03-04 a Wayback Machine., consultat el juliol de 2010
* ↑ basketball-reference.com 1975-76 Virginia Squires Roster and Statistics, consultat el juliol de 2010
* ↑ basketball-reference.com 1975-76 ABA Expanded Leaders, consultat el juliol de 2010
* ↑ basketball-reference.com 1975-76 ABA Season Summary, consultat el juliol de 2010
* ↑ basketball-reference.com 1976-77 New York Knickerbockers Roster and Statistics, consultat el juliol de 2010
* ↑ nytimes.com Burden Given 6 to 18 Years, consultat el juliol de 2010
* ↑ nytimes.com SPORTS PEOPLE; Burden Pleads Guilty, consultat el juliol de 2010
* ↑ timesunion.com Better late than never dept Arxivat 2016-03-03 a Wayback Machine., consultat el juliol de 2010

## Enllaços externs

* Estadístiques de Ticky Burden a Basketball-Reference.com
* Fitxa de Burden en Nba.com
* Ticky Burden estadístiques NBA, fitxa, dades personals, draft, finals, premis, all-stars